Ameerika osteopaatia ja Euroopa manuaalmeditsiin

Originaal-pealkiri: Mõned aspektid Ameerika osteopaatiast 21. sajandi koidikul

Autor: Marie-José Teyssandier, MD, Prantsuse Manuaalse Meditsiini Selts (SOFMMOO)

Allikas: Prantsusmaa Ortopeedilise Meditsiini ajakiri nr. 61, juuni 2000

Tõlge eesti keelde: Leili Lepik, MD, Eesti Manuaalse Meditsiini Selts, oktoober 2001

Artikkel ilmus Eestis med. ajakirjas Hippokrates, veebruar 2002

Arstid on sageli puudulikult informeeritud sellest, et ühed ja samad terminid kannavad eri maades erinevaid tähendusi. Nende raskuste kõrvaldamiseks esitati rida küsimusi Michael L. Kuchera’le, kes on Kirksville’i (Missouri, USA) Osteopaatilise Meditsiini Kolledži dekaan ja Osteopaatia Doktor (DO).

Küsimused olid järgmised:

1. Mis on osteopaatia?
2. Millised on osteopaatia erinevused Euroopa manuaalmeditsiinist?
3. Milline tähendus anda mõistele “manipulatsioon”?
4. Millised on osteopaatia näidustused ja vastunäidustused?
5. Kes on osteopaatia doktor ja milline on tema ettevalmistus?
6. **Mis on osteopaatia?**

Mõisted erinevates riikides.

**A. Suurbritannia osteopaatia**

Autoriteetse Suurbritannia Osteopaatia Nõukogu esindaja on kirjutanud: “Osteopaatia definitsiooni on uskumatult raske sõnastada, sest osteopaadid esindavad väga mitmekesist gruppi, kes praktiseerivad sama eriala erinevaid aspekte. Inglismaal ei ole osteopaatia sama, mis see on Ameerikas. Me ei ole võimelised lõplikku teksti sõnastama.”

**B. Ameerika osteopaatia**

Ameerika osteopaatia on arenenud alates selle “taas-avastamisest“ Dr. Andrew Taylor Still’i poolt 1874. aastal. Osteopaatia definitsioon ja selle kaasaegsed printsiibid on esitatud spetsiaalse komisjoni poolt kinnitatud Osteopaatia Terminoloogia Sõnastiku uues väljaandes aastast 1997.

**Osteopaatia definitsioon**

Osteopaatia on filosoofia, mis tugineb ühtsuse ja harmoonia kontseptsioonile, mis toimib kõikide elusolendite struktuuri (anatoomia) ja funktsiooni (füsioloogia) vahel. Osteopaatia praktiseerimine nõuab täpseid oskusi ja meisterlikkust. Osteopaatia sisaldab füüsikalisi, keemilisi ja bioloogilisi teadmisi tervise toetamisest, haiguste vältimisest ja ravist ning osteopaatia teadmisi ja oskusi on võimalik rakendada erinevate meditsiini erialade raames. Kaasaegses osteopaatias kasutatav termin “somaatiline düsfunktsioon” vastab sellele kokkuleppelisele mõistele, mida kuni 1973nda aastani nimetati “osteopaatiliseks kahjustuseks”. Somaatilise düsfunktsiooni tunnused ehk diagnostilised kriteeriumid on:

1. Kudede tekstuuri muutused
2. Anatoomiliste “maamärkide” asümmeetria
3. Liikumisulatuste piiratus
4. Kudede tundlikkus/valulikkus

**2. Milline on Ameerika osteopaatia erinevus Euroopa manuaalmeditsiinist?**

Ameerika osteopaatias somaatilise düsfunktsiooni neli tunnust erinevad Euroopa manuaalmeditsiinis diagnoositavatest haigustunnustest. Viimast iseloomustavad lülisamba segmentaalse uurimise käigus tekkivad provotseeritud valud, mida tähistatakse mõistega “väike inter-vertebraalne häire”. Seejuures diagnostika nii “somaatilise düsfunktsiooni” kui “väikse inter-vertebraalse häire” korral on kliiniline ja manuaalne (palpatoorne).

**Ameerika osteopaatia kaasaegsed printsiibid**

* Inimese struktuursed elemendid ja funktsioonid on vastastikkuses sõltuvuses ja toimes kõikidel tasanditel.
* Somaatiline düsfunktsioon põhjustab keha toese elementide (luud, liigesed, lihased, sidekirmed, veresooned, närvid, lümfiteed) muutuse ja funktsioonihäire, mis põhjustab tasakaalutuse struktuuri ja funktsiooni vahel, mis omakorda soodustab haiguste tekkimist ja alalhoimist.
* Düsfunktsiooni vähendamine lubab esile tulla ja tegutsema hakata keha autoregulatsiooni ehk eneseravi loomulikel mehanismidel, mis viibki haigus-seisundite paranemisele.

**Euroopa osteopaatia Vahemere-maades**

Nendes riikides, mis on ühinenud Euroopa Manuaalse Meditsiini Unioonis (UEMMA, asut. 1997), ei ole manuaalmeditsiini peamine eesmärk mitte orgaaniliste haiguste ravi ega preventsioon, vaid lihas-luukonna teatud mehaanilist laadi valulike häirete diagnostika ja ravi.

Et manual-ravi toimuks optimaalselt turvaliselt, peab arst ravi eelselt läbi viima diagnostika, mille peamiseks eesmärgiks on kahe diagnoosi püstitamine:

* Esimene, konventsionaalne diagnostika, peab silmas etioloogiat vastavalt anamneesile, kliinilisele ja parakliinilisele uurimisele (röntgenograafiline, bioloogiline).
* Teine, palpatoorne diagnostika, peab silmas topograafiat ja kujutab endast lülisamba ja jäseme-liigeste ning pehmete kudede manuaal-diagnostikat.

**3.Milline tähendus on mõistel vertebraalne või artikulaarne “manipulatsioon”?**

Mõistel “manipulatsioon” on Euroopa arstide ja USA osteopaatide käsitluses erinev tähendus.

A. Euroopas

Paljudele Euroopa manuaalmeditsiini autoritele on vertebraalne “manipulatsioon” tugev passiivne mobilisatsioon, mis sisaldab ühe või mitme lülisamba naaber-liigeste elementide mõjutamist normaalsest kuni võimaliku anatoomilise liikumis-ulatuse piirini. See vastab peaaegu sellele mõistele, mida ameerika osteopaadid nimetavad suure kiiruse ja väikse amplituudiga impulss-tehnikaks.

B. Ameerikas

Ameerika osteopaadid nimetavad manipulatiivseks raviks erinevaid manuaalseid tehnikaid, mis on grupeeritud nimetuse alla “osteopaatilised manipulatiivsed ravitehnikad”. Kuid olemas on ka ühine definitsioon: “Manipulatsioon on terapeutiline aplikatsioon, mille on sooritanud arst käeliselt juhitud jõuga.”

**Ameerika osteopaatilised manipulatiivsed ravitehnikad**

Siia alla kuuluvad:

1) Suure kiiruse ja väikse amplituudiga liiges-tehnikad, mida sooritab arst.

2) Ravitehnikad, mis Euroopas tavaliselt delegeeritakse füsioterapeutidele:

* Aeglase kiiruse ja mõõduka kuni suure amplituudiga liiges-tehnikad;
* Pehmete kudede tehnikad (naha-tehnikad, lihas-energeetilised tehnikad Mitchelli järgi, lihas-sidekirme-tehnikad, lümfi-drenaaž jt.);
* Funktsionaalsed ravitehnikad (vistseraalsed manipulatsioonid, kranio-sakraalsed tehnikad, rindkere “pumpamine”, venoossete reservuaaride mõjutamine).

Semantilistest erinevustest johtuvalt tekib mitmeid küsimusi ja järeldusi:

* **Kas teha röntgenograafiat või mitte?**

Selle kohta, mis puudutab röntgenograafilise uurimise vajalikkust enne manipulatiivset ravi, esinevad põhimõttelised erinevused Vahemere-maade (helleenide) ja anglosaksi riikide ravijuhendites.

Euroopas on funktsionaalsete probleemide korral röntgen-uuringut peetud tavaliselt vajalikuks, ameerika osteopaatide poolt aga ülearuseks, kuna arst alustab ravi peale etioloogilise diagnoosi püstitamist. Ka Suurbritannias peetakse röntgen-uuringut enamasti kasutuks, välja arvatud juhud, kus ilmnevad lülisamba tõsise patoloogia tunnused.

* **Teostatud ravitehnikate dokumenteerimine**

Näiteks õlaliigese periartriidi või lumbalgiaga patsiendid, kes USAs viibimise ajal on saanud manipulatsioon-ravi. Tagasi jõudes Prantsusmaale on neil kaasas dokument selle kohta, et patsient paranes manipulatiivse raviga. Millised olid need manuaalsed ravitehnikad, mis patsienti efektiivselt tervendasid, seda meditsiiniline dokument ei täpsusta.

* **Vahejuhtumid ja õnnetusjuhtumid**

Anglosaksi riikides praktiseeritav manipulatsioonravi statistika on enamikele eurooplastest raskesti kasutatav, sest ravijuhendite soovitused ei ole piisavalt täpsed. Statistika peaks olema analüüsitud kõikides detailides. Juhul, kui autor ei ole täpsustanud, milline on manipulatsioonravi definitsioon ja milliseid ravitehnikaid on kasutatud, siis tuleks statistilisi andmeid interpreteerida ettevaatlikult.

**4.Millised on osteopaatia näidustused ja vastu-näidustused?**

**Manipulatsioonravi näidustused**

Ühelt poolt ameerika osteopaatide ja teatud anglosaksi autorite ning teiselt poolt Vahemere-maade (helleenide) koolkonna autorite vahel ilmnevad erinevad seisukohad manipuatsioonravi näidustuste ja vastunäidustuste osas. Üheks erinevuse näiteks on ameerika osteopaatide soovitus - teha vertebraalseid manipulatsioone haiguste preventsiooni eesmärgil st. selleks, et säilitada inimest hea tervise juures. Vahemere-maade manuaalmeditsiini esindajate (liider Dr.R. Maigne) jaoks on see mõeldamatu.

**Manipulatsioonravi vastunäidustused**

**A. Meditsiinilised vastunäidustused**

Euroopa riikides, kus termin “manipulatsioon” on täpselt kindlaks määratud (vt. eelpool), on meditsiinilised vastunäidustused täpselt kodifitseeritud (lülisamba murd, spondülo-listees, vertebro-basilaar-puudulikkus jne.). Ameerika osteopaadid eristavad absoluutseid ja suhtelisi vastunäidustusi. Absoluutsed vastunäidustused sarnanevad Euroopa (prantsuse) manuaalmeditsiini autorite seisukohtadele. Suhtelised vastunäidustused ameerika osteopaatias keelavad küll “tõuke-tehnikate” kasutamise, kuid lubavad sooritada teisi manipulatiivseid akte (nt. lihas-sidekirme lõõgastus-tehnikad), mida Euroopas ei nimetata manipulatsioon-raviks.

**B. Tehnilised vastunäidustused**

Tehnilised vastunäidustused on seotud prantsuse manuaalmeditsiini koolkonna esindaja Dr. Robert Maigne “valuvaba ja vastas-suuna reegli” järgimisega. See tähendab, et arsti poolt sooritatud vertebraalne (artikulaarne) ravitehnika - liigutus, hoidmine ja manipulatiivne impulss ehk tõuge tuleb läbi viia suunas, mis on vaba ja valutu st. passiivse mobilisatsiooni ajal sellise liigese liikumisulatus ei ole piiratud ega põhjusta ka valu. “Valuvaba ja vastas-suuna reegel” piirab manipulatsioonravi näidustuste arvu, kuid piirab märkimisväärselt ka õnnetus-juhtumite riski. Oluline on ka põhimõte, et mitte iga hinna eest ei peaks taotlema jäseme-liigeste või lülisamba-segmentide täieliku liikumis-ulatuse taastamist.

Ameerika osteopaatias eelnimetatud tehnilised vastunäidustused ei kehti. Euroopas ei rakenda valuvaba-vastassuuna-reeglit manuaalmeditsiini anglosaksi koolkonna esindajad.

**5. Kes on osteopaatia doktor ja milline on tema ettevalmistus?**

**A. Osteopaatia arstid (DO)**

Esiteks tähistatakse DO tiitiga neid isikuid, kellel on Kanada, Austraalia või Suurbritannia Osteopaatia Koolide poolt välja antud diplom õpingute lõpetamise kohta.

Teiseks tähistatakse DO tiitliga neid isikuid, kellel on ametlikult kinnitatud Osteopaatia Doktori nimetus, mis on antud diplomiõppe järgselt ühes Ameerika Osteopaatilise Meditsiini Kolledžis. Ameerikas on 19 Osteopaatia Akadeemia poolt akrediteeritud Osteopaatia Kolledžit. Nendes õpib ligikaudu 10 000 üliõpilast. Igal aastal väljastavad nad 2 500 diplomit.

**B. Osteopaatia Doktori (DO) ja Meditsiini Doktori (MD) samaväärsus Ameerikas**

Ameerika Ühendriikides on alates 1963. aastast osteopaatia doktori ja meditsiini doktori diplomid legaalselt samaväärsed. Osteopaatia arstid (DO) võivad kasutada, määrata ja läbi viia kõiki diagnostika ja teraapia akte, mis tavaliselt on kuulunud ainult arstide (MD) kompetentsi.

Osteopaatia arst võib Ameerikas töötada tingimusel, et ta on ülikoolis omandanud bakalaureuse diplomi ja seejärel lõpetanud Osteopaatilise Meditsiini Kolledži ning talle on riigi ameti-isikute poolt välja antud osteopaatia praktiseerimise litsents.

**C. Õppekava maht Ameerika Osteopaatilise Meditsiini Kolledžites**

Ameerika Osteopaatia Kolledžites on kahe esimese õppeaasta koolitus-maht 290 tundi.

See on peaaegu sama, mis kehtib ka Prantsusmaa 15e ülikooli manuaalmeditsiini diplomi-koolitustel arstidele (peale meditsiini doktori tiitli omandamist).

Ameerika Osteopaatia Kolledžite kahel esimesel aastal õpetatakse spetsiifilist osteopaatiat, millest 50% moodustab teoreetiline kursus ja 50% praktikumid. See väljaõpe sisaldab osteopaatia filosoofiat, diagnostikat ja ravitehnikaid, kusjuures 20-40 tundi on reserveeritud kranio-sakraalsele osteopaatiale.

Kolmandal ja neljandal õppeaastal jätkatakse kolledžites osteopaatia printsiipide omandamist integreerituna teiste meditsiini-erialadega.

Neljanda õppe-aasta lõpus toimub riiklik eksam, mis sisaldab 800 küsimust, millest 20% on osteopaatiast. Peale eksami sooritamist antakse üliõpilasele Osteopaatia Doktori tiitel (DO).

Seejärel suundub noor osteopaatia arst spetsialiseeruma alal, mida Ameerikas nimetatakse “osteopaatiline manipulatiivne meditsiin” või “neuro-muskulaarne meditsiin”. Selle eriala õppemaht on 4 000 õppetundi. Õpingud kestavad 3-4 aastat, mille jooksul osteopaatia arst läbib haigla stažeeringu vastavates osakondades, mis on pühendunud osteopaatia integratsioonile teatud eriala raames. Selline koolitus annab lisa-spetsiaalsuse peremeditsiini, kirurgia, günekoloogia, ortopeedia või psühhiaatria erialal.

**D. Ameerika praktiseerivate osteopaatia arstide hetkeseis**

Statistika põhiselt on käesoleval ajal Ameerikas 42 000 osteopaatia arsti, kellest 2 000 on spetsialiseerunud “osteopaatilise manipulatiivse meditsiini” erialal. Osteopaatide üldarvust ligikaudu 60% kasutab osteopaatilisi diagnostika ja ravimeetodeid oma igapäevases praksises.

**Lõppsõna**

Eeltoodu andis ülevaate kaasaegse Ameerika osteopaatia kõige olulisematest aspektidest. Esitatud olid ka teatud kontseptuaalsed lahknevused Ameerika osteopaatia ja Euroopa manuaalmeditsiini vahel, eriti võrreldes Vahemere-maade, eeskätt prantsuse manuaalmeditsiini koolkonnaga. Eesmärgiks oli saavutada maksimaalne objektiivsus.